जेंस्विल नाम के एक ग्रामीण इलाक़े में पुलिस को यहाँ-वहाँ चीते, विशालकाय ग्रिज्ली भालू, भेड़िए, बाघ और शेर घूमते दिख रहे हैं. जानकारी के अनुसार अब तक  25 जानवर मारे जा चुके हैं.इन जानवरों के मालिक टैरी थॉम्पसन की लाश उनके अपने चिड़ियाघर में मिली है पर पुलिस ने अभी तक यह नहीं बताया है कि उनकी मौत का कारण क्या है.पुलिस को बस इस चिड़ियाघर की सारी बाड़ें खुली मिलीं. पुलिस क़रीब 40 एकड़ पर फैले इस चिड़ियाघर में गश्त लगा रही है. स्थनीय लोगों से यह अपील भी की गई है कि वो अपने घरों से बाहर न निकलें. आसपास के कई स्कूलों की कक्षाएं भी रद्द कर दी गईं हैं.ओहायो में बड़े जानवरों को पालतू बना कर रखने के अमीरका में सबसे आसान नियम हैं. इस प्रांत में जानवरों के हाथों घायल होने और मरने वालों की संख्या सबसे बड़ी है. इस इलाक़े के शेरिफ़ मैट लुट्ज़ ने एक पत्रकार वार्ता को बताया, "यहाँ जिस तरह के जानवर घूम रहे हैं वो केवल टीवी पर अफ्रीका में देखे जा सकते हैं." उन्होंने बताया कि उनके दफ़्तर को मंगलवार को अचानक आम लोगों के फ़ोन आने शुरु हो गए कि बड़े-बड़े खूंखार जानवर सड़क पर घूम रहे हैं.पुलिस ने तत्काल चार हथियारबंद लोगों को उस इलाक़े की ओर रवाना कर दिया जहाँ उन्हें चिड़ियाघर के अंदर थॉम्पसन के शरीर के चारों तरफ़ कुछ उग्र जानवर बैठे मिले जिन्हें मार डाला गया.शेरिफ़ लुट्ज़ ने कहा "यहाँ हालात बुरे हैं और और यह लम्बे समय से चल रहा है."टैरी थॉम्पसन के एक पड़ोसी डैनियल व्हाईट के अनुसार थॉम्पसन किसी कानूनी पचड़े में फंसे थे और कुछ दिन पहले ही जेल से छूटे थे.एक दूसरे स्थानीय निवासी बिल वीसर ने कहा कि थॉम्पसन रंगीन तबियत के आदमी थे. वीसर के अनुसार वो हवाई जहाज़ उड़ाते थे, नौका दौड़ों में शामिल होते थे उनकी एक खास मोटरसायकिल बनाने की दुकान थी और वो बंदूकें भी बेचते थे.वीसर ने समाचार एजेंसी एपी को बताया," वो एक अनोखे आदमी थे. चीज़ों को लेकर उनका नज़रिया अलग था लेकिन उन्होंने किसी को कभी चोट पहुँचाई हो ऐसी मुझे जानकारी नहीं है. वो जानवरों की भी अच्छी देख रेख करते थे."